# Tieto voitelee ympäristöterveyden päätöksentekoa

Ympäristöterveyden ilmiöt ja haittojen torjunta ovat usein monimutkaisia ja edellyttävät hallinnolliset sektorirajat ylittävää yhteistyötä ja hyvää tietämystä tilanteesta ja tarvittavista toimista. Vaikka tiedon määrä ja siirtonopeus ovat lisääntyneet, ongelmina ovat edelleen tiedon pirstoutuminen, organisaatioiden kankeus sekä vanhentuneet, yhteistyötä vaikeuttavat käytännöt.

Avoin päätöksentekokäytäntö on kehitetty auttamaan näissä haasteissa. Siinä lähdetään ajatuksesta, että tietoa ja asiantuntijuutta on monenlaista ja monessa paikassa, ja tämän tiedon yhteenvetäminen on välttämätöntä päätösten onnistumiselle. Avoimet toimintatavat, avoin data ja kansalaisten kuuleminen on yhteiskunnassa muutenkin tunnistettu tärkeiksi ja demokratiaa edistäviksi asioiksi. Lisäksi niiden on todettu edistävän tehokasta työskentelyä, kun aikaa ei haaskaannu tiedon etsimiseen vaan voidaan keskittyä tiedon hyödyntämiseen ja ymmärtämiseen.

Avoin päätöksentekokäytäntö tarkoittaa toimintamalleja ja tietotyökaluja, joiden avulla saadaan parempia päätöksiä kiinnittämällä tarkempaa huomiota tiedon käyttötarkoituksiin ja päätöksenteon tavoitteisiin päätöstä valmisteltaessa, asioista päätettäessä ja päätöksiä toimeenpantaessa ja seurattaessa. Tämä parantaa kansalaisten, kansalaisjärjestöjen ja muiden asiasta kiinnostuneiden osallistumis- ja vaikuttamismahdollisuuksia. Menetelmässä on neljä osaa.

Päätöksenteossa tavoitellaan **jaettua ymmärrystä** päättäjien ja muiden toimijoiden kesken, siten että päätökseen liittyvät erilaiset näkemykset, tavoitteet, perustelut ja syyt erimielisyyksiin ymmärretään. Tärkeää on julkistaa päätöksen tarkoitus ja tavoitteet sekä toteuttaa koko päätös (päätösvalmistelu, päättäminen, toimeenpano ja vaikutusten seuranta) läpinäkyvästi.

Päätösvalmistelussa asiantuntijat ja päättäjät sekä muut asianosaiset toimivat suorassa ja kiinteässä vuorovaikutuksessa tiedon tuottamisessa ja käyttämisessä. Erityisesti tarkoituksena on tuottaa toimenpiteiden valinnassa auttava **avoin arviointi**, jossa kuvataan päätöstä ja sen eri vaihtoehtojen vaikutuksia ympäristöterveyteen ja muihin asioihin (talous, tasa-arvo, ympäristö,...).

**Tietovirrat avoimessa päätöksenteossa.** Eräs keskeinen idea on pyrkiä siihen, että kaikki tieto on kaikkien käytettävissä ja kommentoitavissa koko ajan (kaksisuuntaiset nuolet ovat vuorovaikutuksen merkkinä). Tämä vähentää tarvetta luottaa yksittäisiin, henkilökohtaisiin tietolähteisiin (ohuet viivat). Tieto jalostetaan alkuperäisdatasta ja tieteellisistä artikkeleista arvioinneiksi ja tietokiteiksi, jotka ovat helpommin sovellettavia ja saavutettavia tietolähteitä kuin erilaisten maksu- ja palomuurien takana oleva tutkimustieto. Myös lobbaus tulee läpinäkyväksi, kun sidosryhmien argumentit julkaistaan osana päätösvalmistelua henkilökohtaisten päättäjätapaamisten sijasta.

Koko päätösprosessin ajan toimintaa **seurataan ja ohjataan** suhteessa julkilausuttuihin tavoitteisiin. Toimintaa suunnataan ja korjataan jatkuvasti tämän perusteella.

Tämä toimintamalli edellyttää **yhteiskehittämistä** (co-creation) perinteisten hallinnollisen osaamisen, asiantuntijuuden ja kansalaisvaikuttamisen lisäksi.

Päättäjän, asiantuntijan, kansalaisen tai muun päätösprosessiin osallistuvan ihmisen tai organisaation rooli on tuoda omat tietonsa ja näkemyksensä julki. Toimintamalli auttaa vastaamaan kysymykseen: "Mitä meidän yhteisönä pitäisi oppia siitä, mitä sinulla on kerrottavana?"

Tiedonkulkua ja tiedon jalostamista korostava menetelmä tarvitsee tuekseen myös erilaisia tietotyökaluja. Niistä **tietokide** on merkittävin. Tietokide tarkoittaa avoimesti saatavilla olevaa nettisivua, johon on koottu tiettyyn tutkimuskysymykseen liittyvät asiat rakenteisessa muodossa. Tyypillisesti kysymys on johonkin päätöksen osa-alueeseen kuuluva olennainen asia, esimerkiksi päästöjen tai terveysriskin suuruus suunnitellun toiminnan seurauksena. Tietokiteet poikkeavat tavallisesta nettisivusta monella tavalla. Ne on tarkoitettu pitkäaikaiseen tiedon säilytykseen sillä ajatuksella, että samasta linkistä löytyy vastaus samaan kysymykseen vuosienkin päästä. Kuitenkin sisältö on jatkuvasti alttiina kritiikille, keskustelulle ja uusien tietojen päivitykselle. Sivun muokkaaminen on siis sallittu kenelle tahansa, joka noudattaa tiettyjä sääntöjä (katso alla). Tietokiteen perusrakenne on aina sama, eli kysymys (tutkimuskysymys johon haetaan vastausta), vastaus (paras vastaus tai vastaukset nykytiedon valossa) ja perustelut (kaikki se tieto, data, analyysit, mallit ja keskustelu, joka vaaditaan vakuuttamaan kriittinen lukija vastauksen oikeellisuudesta).

Tietokiteitä voi toteuttaa monilla eri verkkotyökaluilla, mutta eniten niitä lienee käytetty wiki-ympäristössä Opasnet-verkkotyötilassa. Sinne on vuodesta 2006 alkaen kerätty tietoa erityisesti ympäristöterveyteen liittyen (katso taulukko). Tietokiteissä olevan datan ja laskentakoodien avulla voidaan rakentaa laajojakin avoimen arvioinnin malleja, joita voi ajaa suoraan nettisivulta. Niiden osia voidaan käyttää myös uusissa samankaltaisissa malleissa.

Koska avoin osallistuminen sallitaan, käyttäjät joutuvat noudattamaan sääntöjä, jotka varmistavat järjestäytyneen työskentelyn. Kaikilta edellytetään kohteliasta käyttäytymistä muita kohtaan. Sivulle kirjoitetaan vain asiaankuuluvaa sisältöä. Väitteet ja päätelmät perustellaan vedoten tutkimuksiin, havaintoaineistoihin ja rationaaliseen päättelyyn. Mielipiteet ja arvot ovat sallittuja, mutta ne erotetaan selkeästi tosiasiaväitteistä.

Tähänastisen kokemuksen perusteella avoin arviointi ja avoin päätöksentekokäytäntö toimivat siten kuin pitääkin. Yleiset pelot epäasiallisesta osallistumisesta ovat olleet turhia. Sen sijaan asiantuntijoiden ja päättäjien osallistuminen avoimeen työskentelyyn on ollut yllättävänkin heikkoa. Nykyiset meritoitumis- ja julkaisukäytännöt itse asiassa toimivat avoimia käytäntöjä vastaan.

|  |  |
| --- | --- |
| **Esimerkkejä tietokiteistä Opasnet-verkkotyötilassa.** | |
| **Aihe** | **Sisältö** |
| Ympäristö­pitoisuudet | Silakan ja muiden kalojen dioksiini-, furaani-, PCB- ja pitoisuuksia erityisesti Itämerestä (EU-kalat-hanke). <http://en.opasnet.org/w/EU-kalat> |
| Kalan elohopeapitoisuuksia sisävesistä ja Itämerestä vuodesta 1970 alkaen (KERTY-tietokanta). <http://en.opasnet.org/w/Hg_in_fish_in_Finland> |
| Annos­vasteet | Dioksiinin ja PCB-yhdisteiden annosvasteita eri terveysvaikutuksille <http://en.opasnet.org/w/ERF_of_dioxin> |
| Metyylielohopean vaikutus lasten älykkyyteen <http://en.opasnet.org/w/ERF_of_methylmercury> |
| Omega-3-rasvahappojen vaikutuksia verenkiertoelimistöön ja lasten älykkyyteen <http://en.opasnet.org/w/ERF_of_omega-3_fatty_acids> |
| Useiden ympäristöaltisteiden kuten pienhiukkasten, radonin, arsenikin, lyijyn vaikutuksia ihmisiin. <http://en.opasnet.org/w/ERFs_of_environmental_pollutants> |
| Menetelmät | Sairauksien syyosuuksien arviointi <http://en.opasnet.org/w/Attributable_risk> |
| Terveysvaikutusten arviointimalli <http://en.opasnet.org/w/HIA> |
| Energiatasemalli energiantuotannon ja -kulutuksen yhteensovittamiseksi rajatulla alueella <http://en.opasnet.org/w/Energy_balance> |
| Vaikutus­arvioinnit | Helsingin energiapäätös voimaloiden rakentamisesta ja sulkemisesta 2015 <http://fi.opasnet.org/fi/Energiapaatos> |
| Hyöty-riskiarvio Itämeren silakan ja lohen terveysvaikutuksista erityisesti dioksiinin osalta 2018 <http://en.opasnet.org/w/Goherr_assessment> |
| Vaikutusarviointi sikainfluenssasta ja narkolepsiasta 2009 <http://en.opasnet.org/w/Swine_flu_assessment> |
| Kuopion ilmastopoliittisen ohjelma terveysvaikutusten arviointi 2015 <http://en.opasnet.org/w/Urgenche_Kuopio> |

*© Jouni Tuomisto 2018, [CC-BY 4.0](http://creativecommons.org/licenses/by/4.0/)* [*http://fi.opasnet.org/fi/Avoin\_päätöksentekokäytäntö*](http://fi.opasnet.org/fi/Avoin_päätöksentekokäytäntö)